Hierdie reeks fokus op Jesus, wie Hy is, en wat Hy gedoen het. Dit poog om ons kleintjies ‘n beter begrip te gee van wie Jesus is, en nie net wat Hy gedoen het nie. Nagmaal is iets wat ons nie baie met ons kinders oor praat nie, maar dis ‘n baie belangrike tema om met ons kinders te behandel wanneer ons met hulle oor Jesus gesels, ons het ook ‘n les daaroor ingesluit. Hierdie lesreeks kan in enige volgorde met die kleintjies gedoen word.
In hierdie les leer die kinders dat Jesus ons vriend is. Die verhaal van die man wie se vriende hom deur die dak laat afsak het sodat Jesus hom kon genees word vir die les gebruik.
In hierdie les verduidelik ons vir die kinders hoekom dit juis nodig was vir Jesus om aarde toe te kom en aan die kruis te sterf. Dis ‘n lekker praktiese les wat vir die kinders op ‘n eenvoudige manier verduidelik dat Jesus ons hartjies kom skoon was het.
Hier is die skakels vir die Ysbreker oor die geluide: onthou as jy nie ‘n projektor in jou kinderkerk het nie, dan kan jy hierdie videoclips na MP3- audioclips ‘convert’.
In hierdie les leer ons dat Jesus ‘n spesiale ete saam met Sy dissipels gehou het, sodat ons altyd kan onthou wat Hy vir ons aan die kruis gedoen het. Die kinders en grootmense trek Bybelse klere aan, maak die deeg vir die brood in die klas aan en gebruik die nagmaal saam, nadat dit op ‘n eenvoudinge manier aan die kinders verduidelik is.
Hierdie is ‘n les wat ons elke jaar met ons kinders behoort te doen sodat die nagmaal vir hulle die spesiale betekenis sal hê wat Jesus daarvoor bedoel het.